**Vedtekter for FAU**

Vedtekter for FAU ved Borgheim ungdomsskole

**VEDTEKTER FOR FAU VED BORGHEIM UNGDOMSSKOLE**

 MANDAT:

Opplæringsloven § 11-4 sier:*”På hver grunnskole skal det være et foreldreråd der alle foreldrene som har barn skolen, er medlemmer. Foreldrerådet skal fremme fellesinteressene til foreldrene og medvirke til at elever og foreldre tar aktivt del i arbeidet for å skape et godt skolemiljø. Foreldrerådet skal arbeide for å skape et godt samhold mellom hjem og skole, legge til rette for trivsel og positiv utvikling hos elever og skape kontakt mellom skolen og lokalsamfunnet.*

*Foreldrerådet velger et arbeidsutvalg (FAU). FAU velger to representanter med personlige vararepresentanter til samarbeidsutvalget (SU). Lederen av FAU skal alltid være den ene av representantene.”*

Vedtektene for Borgheim ungdomsskole tar utgangspunkt i Opplæringsloven.

 **§ 1 – Foreldrerådet**

Alle foreldre som har barn ved skolen, er medlem av foreldrerådet. Foreldrerådet skal arbeide for å skape godt samhold mellom hjemmet og skolen, legge til rette for trivsel og positiv utvikling hos elevene og skape kontakt mellom skolen og lokalsamfunnet.

 **§ 2 – Foreldrerådets arbeidsutvalg (FAU)**

Foreldrerådets arbeidsutvalg (FAU) er et arbeidsutvalg valgt av foreldrerådet og er det utøvende organet for foreldrerådet. FAU er bindeleddet mellom foreldrene og skolen. FAU skal sikre reell medvirkning for foreldrene, og ha medansvar for at læringsmiljøet til elvene er trygt og godt.

**§ 3 – Organisasjonsform**

Organisasjonsform Foreningen er en frittstående juridisk person med medlemmer, og er selveiende. At den er selveiende innebærer at ingen, verken medlemmer eller andre, har krav på foreningens formue eller eiendeler, eller er ansvarlig for gjeld eller andre forpliktelser.

 **§ 4 – Valg og konstituering**

Fra hver klasse skal det hvert år velges:

* FAU-representant
* Klassekontakt – som er vararepresentant til FAU
* 6 natteravner

Det er opp til hver enkelt klasse om det velges nye representanter for hvert skoleår, eller om representanter tar gjenvalg.

Valg av disse representantene bør skje før sommerferien slik at FAU er klar til å begynne arbeidet tidlig på høsten.

 FAU konstituerer seg på første møtet på høsten og velger:

* Leder
* Nestleder
* Sekretær
* Kasserer/revisor
* FKFU-representant (Færder kommunes foreldreutvalg)
* 2 representanter til SU (samarbeidsutvalget) og skolemiljøutvalget (SMU)
* 2 representanter til skoleballkomite
* Natteravnansvarlig/kontaktperson OBU

 Vervene innehas for et år av gangen, men det anbefales at FAU sitter to år om gangen, slik at det kompetanse og oppgaver forblir i FAU og slik at FAU blir handlingsdyktig.

**Det er Leder, Nestleder, Sekretær og Kasserer/revisor som utgjør styret i FAU og disse har i fellesskap signaturrett.**

 **§ 5 – Økonomi**

Det er et grunnleggende prinsipp at den offentlige grunnskoleopplæringen skal være gratis. FAU kan likevel motta bidrag i form av pengegaver eller dugnader. Pengegaver eller andre bidrag til FAU skal gis frivillig og anonymt av foreldrene og skal komme alle elevene til gode. FAU har disposisjonsrett over midler som kommer inn, og skal sørge for god kontroll med inntekter og utgifter. FAU er stiftet som forening, for å ha organisasjonsnummer og bankkonti. Regnskap legges fram på årsmøtet.

**Økonomi i sammenheng med 10-klasseballet (egen bankkonto), disponeres og gjøres rede for ved FAU representant med ansvar for 10-klasse ballet.**

**§ 6 – Komiteer**

Det kan velges underkomiteer for FAU som arbeider med nærmere definerte oppgaver eller prosjekter.

 **§ 7 – Møter**

FAU skal sette opp en møteplan for året eller halvåret. Ved semesterstart fastsettes datoer for møtene. FAU-leder innkaller til møtene. FAU-medlemmene melder inn saker i forkant av møtene.

Ved behov kan det inviteres inn eksterne personer til FAU-møtene. Disse personene har kun talerett. FAU skal ha nært samarbeid med skolen.

Det skal avholdes et årsmøte, der man gjennomgår:

* Årsmelding som beskriver hva FAU har jobbet med det siste året.
* Behandling av regnskap i forbindelse med at FAU har org.nr og konto
* Handlingsplan for FAU i året som kommer (saker som vi vet vi må jobbe med)
* Gjennomgang av vedtekter og vedtektsendringer

 Ved første møte på høsten skal følgende tas opp:

* Rektors tilstedeværelse
* Konstituering
* Overlevering av nødvendig informasjon til nytt FAU
* FAU-vedtekter
* FAUs fokusområder og mandat
* FAU-medlemmenes taushetsplikt

 **§ 8 – Vedtak, referat og uttalelser**

Votering gjøres ved simpelt flertall. Leder har dobbeltstemme ved stemmelikhet. Kun medlemmer/varamedlemmer har stemmerett. FAU er vedtaksføre ved minst 50% fremmøte.

FAU fører referat fra møtene. Det sendes ut elektronisk til medlemmene og rektor, og legges ut på skolens hjemmeside. Dette er rektors ansvar.

FAU samarbeider med sekretær ved skolen for å ha ajourførte lister over medlemmene.

 **§ 9 – Saker og oppgaver**

FAU tar opp saker og uttaler seg om forhold som angår skolen.

Utvalget har i oppgave å informere andre foreldre om FAUs virksomhet. FAU vil at klasselister, med epost-adresser til foresatte skal være tilgjengelige til medlemmene slik at informasjonsflyten skal gå lettere mellom rådet og hjemmene. OBS: ***Disse listene kan kun distribueres hvis foreldrene samtykker til dette på høstens foreldremøte.***

 FAU ønsker å bidra til at følgende saker videreutvikles:

* Skole/hjem-samarbeid
* Samarbeid mellom elevråd og FAU om aktuelle saker av felles interesse
* Mobilfri skole
* Informasjonsflyt mellom skole, hjem og FAU
* Kvalitetssikring av Færder-skolen
* IKT

FAU-leder er ansvarlig for å skrive en årsmelding ved skoleårets slutt. Meldingen sendes medlemmene, rektor, leder for hovedutvalget for oppvekst og kultur og legges ut på skolens hjemmeside.

 **§ 10 – Taushetsplikt**

Forvaltningslovens bestemmelser om taushetsplikt gjelder for foreldrekontakter og medlemmer av skolens rådsorganer. (Opplæringsloven § 15-1)

 **§ 11 – Endring av vedtektene**

Vedtektene gjennomgås én gang i året. Vedtektene kan endres eller justeres av et flertall på 2/3.